In Vermoedelik verlief stort Mynie se wêreld in duie toe haar kêrel saam met ’n beeldskone meisie op die lughawe gesien is. Hoe meer Heinz verduidelik, hoe minder glo sy hom. Sy skryf aan Wewenaar, ’n prokureur wat in ’n hoekie vir eensames adverteer. Eindelik ontmoet sy hom, die skatryk en aantreklike Conrad Duvenhage. Natuurlik het hy ’n prys – maar dít vermoed Mynie nie.
In Twee roepees vir ’n lewe is Arista paniekbevange toe dit lyk asof ’n motor haar op die sypaadjie gaan tref. Sy hardloop vorentoe om die bruggie te haal en die bestuurder besef te laat wat haar plan is. ’n Voet in ’n rooi sandaal tref die Citroën se windskerm en daar is die klank van skeurende metaal . . .
In ’n Rooikop en twee ridders kyk Addy die ou met die Blou Bul-T-hemp vlak toe hy vir haar ogies maak by die Paddanag wat sy vir Matotoland Ekotoerisme reël. Wat haar betref, het hy ’n toksakbrein. Haar soort man is eerder iemand soos doktor Marius Theron, vir wie sy so getrou bystaan sedert sy egskeiding.
Ettie Bierman is ’n gewilde skrywer van romantiese verhale. Sy woon sedert 2003 aan die suidkus van KwaZulu-Natal.
Jy skryf onder ’n skuilnaam. Waarom? Het dit enigsins bygedra tot die skryfproses, die wete dat niemand gaan weet dit is jy nie?
Toe ek vir my kinders sê dat ek liefdesverhale gaan begin skryf het hulle gevra asseblief tog net nie onder my eie naam nie! Maar die eintlike rede is omdat ek ook in ander genres skryf en nie my lesers wil verwar nie. Ek dink tog die skans gee mens bietjie meer vrymoedigheid om te skryf sonder om veroordeel te voel.
Om liefdesverhale te skryf is net so ontspannend soos om dit te lees. So nou dat die gogga my gebyt het, beplan ek om so veel as moontlik daarvan te skryf. Ek werk tans aan ’n verhaal wat November in NB-uitgewers se Ultrasatyn 3 sal verskyn. Daar verskyn ook later die jaar een van my verhale in Lapa-uitgewers se vierde Romanza-Liefde.
Hy was geklee in ’n oorpak en het beweer hy is ’n tuinier en sy naam is Moos, maar sy weet sommer dit is nie waar nie. Wie is hy? En waarheen het hy verdwyn? Sy verbeel haar nou selfs dat sy hom, geklee in ’n aandpak, in ’n deftige restaurant gewaar het …
Sy moet haar regruk, want ’n ou vriend het haar hulp nodig om sy vrou se irrasionele vrese te help besweer. Maar Erika weet sy sal ook met haar eie emosionele bagasie moet vrede maak as daar enigsins vir haar ’n kans op liefde is …